אביגדור שפריצר

אביגדור שפריצֶר (בכתיב יידי: שפריצער; שמו הפרטי נכתב לעיתים אַוויגדער); 1898, אוהנוב, גליציה, אוסטריה – 1952, בואנוס איירס) היה מורה, סופר יידי, עורך, מחזאי ומשורר לילדים, ממטפחיה המסורים של ספרות ילדים יידית בארגנטינה.

==ביוגרפיה==
שפריצר נולד בשנת 1898 בעיירה אוהנוב (היבניב) שבגליציה, אוסטריה (כיום באוקראינה). אביו היה סוחר דגן וקמח וראש הקהילה בעיירה. מגיל שלוש למד ב"חדר" ובבית המדרש בעירו. אחר כך למד בנמירוב, רווה-רוסקה וטרמבובלה, שם התוודע לספרות הכללית, היידית וועברית החדשה.
בעת מלחמת העולם הראשונה גויס לצבא האוסטרי, נפצע בקרב ואושפז בבית חולים צבאי גדול בפשמישל. בעת החלמתו הממושכת החל בכתיבת יצירותיו הראשונות: מכתבי אהבה פיוטיים לאהובה אלמונית, ביידיש. עם תום המלחמה שב לעיירתו והיה בה מורה, ובנוסף ארגן שיעורי ערב לנערים עובדים. שפריצר כתב מערכונים ביידיש, הקים להקת חובבים ושיחק בה במערכוניו.

בשנת 1926 היגר אביגדור שפריצר לארגנטינה, והשתקע בתחילה בעיר מוזסוויל, בירת החבל היהודי של מושבות הברון הירש. הוא לימד בבתי ספר יהודיים, עבר לבואנוס איירס ובמקביל החל לפרסם ולערוך שירי ילדים ועיתוני ילדים ביידיש. בין השאר ערך את מוסף הילדים של העיתון היידי הגדול "די יידישע צייטונג", שיצא לאור בבואנוס איירס.

בשנת 1931 החל שפריצר לערוך את מוסף הילדים של העיתון "די פרעסע", ובמהלך מלחמת העולם השנייה ואחריה ייסד וערך את ירחון הילדים "קינדער לאנד" ('מדינת הילדים'). בירחון זה שיקע את רוב שנותיו ורוב יצירותיו לילדים. שפריצר כתב ביידיש לילדים היהודים בארגנטינה על התנ"ך, על הטבע ועל עולמם של ילדים.

מיצירותיו הידועות: "איוב" (1926) – פואמה דרמטית בארבע מערכות על חיי איוב, שיצאה לאור בלבוב בטרם הגירתו; "רות" (1933) – פואמה דרמטית בשלוש מערכות על רות; "חומש אין מעשהלעך פאר קינדער" (1948) – סיפורי החומש לילדים, בשני כרכים (א': בראשית, שמות; ב': ויקרא, במדבר, דברים).
כל יצירותיו נכתבו ביידיש; אף לא אחת מהן תורגמה לעברית.

אביגדור שפריצר נפטר בבואנוס איירס בירת ארגנטינה בשנת 1952.

==כתביו==
*איוב: דראַמאַטישע פּאָעמע אין 4 אַקטן, לבוב: חמו"ל, 1926.
*רות: דראַמאַטישע פּאָעמע אין 3 אַקטן, בואנוס איירס: קראסילאווסקי פערצאייסקי, תרצ"ג-1933.
*אביגדור שפריצער און זלמן וואסערצוג, נײַע קוואַלן: כרעסטאמאטיע, בואנוס איירס: ג' קאפלאנסקי, 1935–1936.
*מארגנפרייד: קינדער מייסעס, בואנוס איירס: חמ"ד, תרצ"ו-1936.
*דער גאלדענער פאדעם: דערציילונגען, בואנוס איירס: כוליא קויפמאן, תש"ד.
*חומש אין מעשהלעך פאר קינדער (קאמיטעט ארויסצוגעבן און פארשפרייטן: אביגדור שפריצערס; צייכנונגען: מישע שווארץ), בואנוס איירס: תש"ח-1948.
*צידעלע פידעלע: מייסעלעך לידלעך (צייכענונגען: מישע שווארץ), בואנוס איירס, חמוש"ד.

==לקריאה נוספת==
* זלמן רייזען, [http://archive.org/stream/nybc200693#page/n456/mode/2up שפריצער אביגדור], בספרו: לעקסיקאָן פון דער ייִדישער ליטעראַטור, פּרעסע און פילאָלאָגיע, מהדורה 2, כרך ד, וילנה: ווילנער פערלאג פון ב. קלעצקין, תר"ץ 1929, עמודות 876–877, בארכיון האינטרנט
* 'המשורר אביגדור שפריצר', בתוך: הרב נתן אורטנר (כתב וערך), ספר זיכרון לקהלת היבניב-אוהנוב והסביבה, תל אביב: ארגון יוצאי אוהנוב והסביבה בישראל, תשמ"א, עמ' 120–123. ()
<div class="mw-content-ltr">
* Ana E. Weinstein & Eliahu Toker, La letra idish en tierra argentina: Biobibliografia de sus autores literarios, Buenos Aires: Editorial Mila, 2004, p. 179.
</div>

==קישורים חיצוניים==
* 
* [http://www.worldcat.org/identities/lccn-no93-34136 אביגדור שפריצר] באתר WorldCat Identities
* [http://archive.org/search.php?query=creator:%22Spritzer%2C+Victor%2C+1898-1952%22 כתבי אביגדור שפריצר] בארכיון האינטרנט
* 

קטגוריה:יהודים גליציאנים
קטגוריה:יהודים ארגנטינאים
קטגוריה:סופרים כותבי יידיש
קטגוריה:סופרי ילדים ונוער יידישאים
קטגוריה:עיתונאי ילדים ונוער כותבי יידיש
קטגוריה:משוררי ילדים כותבי יידיש
קטגוריה:משוררים כותבי יידיש
קטגוריה:מחזאי יידיש
קטגוריה:עורכי עיתונים ביידיש
קטגוריה:אנשי חינוך יהודים
קטגוריה:ילידי 1898
קטגוריה:נפטרים ב-1952